- Som altid bruger vi træningen til at prøve en masse opsætninger, og vi har fat i en god base. Tiderne fredag var ret jævnbyrdige, så kvalifikationen lørdag bliver meget afgørende for min rolle i søndagens løb. Der er kun tre runder tilbage, og da min Audi-holdkammerat Mattias Ekström fører med tolv point ned til nærmeste konkurrent fra Mercedes, bliver opgaven at beskytte ham og få ham kørt i position til så mange point som muligt, siger Tom Kristensen fra Tyskland. Danskerens rolle i årets mesterskab er for længst udspillet efter det dramatiske uheld i første afdeling på Hockenheim i april. Derfor regner danskeren atter med at skulle spille en sekundær rolle af hensyn til teamets interesser. En mulig konsekvens af den taktik kan som i seneste afdeling på Mugello blive en masse infight med de konkurrerende kørere fra ærkerivalen Mercedes.

Referat:
Tom Kristensen viste gode takter, da han i fredagens
frie træning op til søndagens DTM-løb på Nürburgring
kørte dagens næsthurtigste tid, blot en tiendedel
sekund efter franskmanden Alexandre Prémat.